P9_TA(2022)0139

Dosiahnutie hospodárskej nezávislosti žien prostredníctvom podnikania a samostatnej zárobkovej činnosti

Uznesenie Európskeho parlamentu z 3. mája 2022 o dosiahnutí hospodárskej nezávislosti žien prostredníctvom podnikania a samostatnej zárobkovej činnosti (2021/2080(INI))

(2022/C 465/05)

Európsky parlament,

— so zreteľom na článok 2 a článok 3 ods. 3 Zmluvy o Európskej únii a článok 8 Zmluvy o fungovaní Európskej únie,

— so zreteľom na článok 21 ods. 1, článok 23 a článok 33 ods. 2 Charty základných práv Európskej únie,

— so zreteľom na oznámenie Komisie z 5. marca 2020 s názvom Únia rovnosti: stratégia pre rodovú rovnosť na roky 2020 – 2025 (COM(2020)0152),

— so zreteľom na oznámenie Komisie z 10. marca 2020 s názvom Stratégia pre MSP pre udržateľnú a digitálnu Európu (COM(2020)0103),

— so zreteľom na oznámenie Komisie z 1. júla 2020 s názvom Európsky program v oblasti zručností pre udržateľnú konkurencieschopnosť, sociálnu spravodlivosť a odolnosť (COM(2020)0274),

— so zreteľom na oznámenie Komisie z 3. marca 2021 s názvom Únia rovnosti: Stratégia v oblasti práv osôb so zdravotným postihnutím na roky 2021 – 2030 (COM(2021)0101),

— so zreteľom na štúdiu Generálneho riaditeľstva Komisie pre komunikačné siete, obsah a technológie z roku 2020 s názvom Women in the Digital Age (Ženy v digitálnom veku),

— so zreteľom na svoje uznesenie z 19. januára 2016 o vonkajších faktoroch, ktoré predstavujú prekážku pre podnikanie žien v Európe (1),

— so zreteľom na svoje uznesenie z 28. apríla 2016 o rodovej rovnosti a posilnení postavenia žien v digitálnom veku (2),

— so zreteľom na svoje uznesenie z 3. októbra 2017 o posilnení ekonomického postavenia žien v súkromnom a vo verejnom sektore v EÚ (3),

— so zreteľom na svoje uznesenie zo 17. apríla 2018 o posilňovaní postavenia žien a dievčat prostredníctvom digitálneho sektora (4),

— so zreteľom na svoje uznesenie z 21. januára 2021 s názvom Odstraňovanie rodových rozdielov v digitálnej oblasti: účasť žien na digitálnom hospodárstve (5),

— so zreteľom na svoje uznesenie z 21. januára 2021 o rodovej perspektíve počas krízy spôsobenej ochorením COVID-19 a v období po kríze (6),

— so zreteľom na svoje uznesenie z 21. januára 2021 o stratégii EÚ pre rodovú rovnosť (7),

— so zreteľom na svoje uznesenie z 10. júna 2021 o podpore rodovej rovnosti v oblasti vzdelávania a kariéry v odboroch STEM (veda, technológia, inžinierstvo a matematika) (8),

— so zreteľom na štúdiu s názvom The Professional Status of Rural Women in the EU (Postavenie vidieckych žien v zamestnaní v EÚ), ktorú uverejnila tematická sekcia pre práva občanov a ústavné veci v rámci svojho generálneho riaditeľstva pre vnútorné politiky v máji 2019,

— so zreteľom na štúdiu s názvom Enhancing Women’s Economic Empowerment through Entrepreneurship and Business Leadership in OECD Countries (Posilnenie ekonomického postavenia žien prostredníctvom podnikania a riadenia podnikov v krajinách OECD), ktorú uverejnilo riaditeľstvo Organizácie pre hospodársku spoluprácu a rozvoj (OECD) pre zamestnanosť, prácu a sociálne veci v roku 2014,

— so zreteľom na štúdiu s názvom International Survey of Adult Financial Literacy (Medzinárodný prieskum finančnej gramotnosti dospelých), ktorú OECD uverejnila v roku 2020,

— so zreteľom na kapitolu 2 štúdie s názvom The Missing Entrepreneurs 2019: Policies for Inclusive Entrepreneurship (Nedostatok podnikateľov 2019: Politiky pre inkluzívne podnikanie), ktorú OECD uverejnila v roku 2019,

— so zreteľom na index rodovej rovnosti Európskeho inštitútu pre rodovú rovnosť (EIGE),

— so zreteľom na článok 6 Dohovoru OSN o právach osôb so zdravotným postihnutím,

— so zreteľom na ciele udržateľného rozvoja OSN,

— so zreteľom na hodnotiacu tabuľku týkajúcu sa zastúpenia žien v digitálnej oblasti,

— so zreteľom na štúdiu s názvom Women’s entrepreneurship and self-employment, including aspects of gendered Corporate Social Responsibility (Podnikanie a samostatná zárobková činnosť žien vrátane aspektov rodovo špecifickej spoločenskej zodpovednosti podnikov), ktorú uverejnila tematická sekcia pre práva občanov a ústavné veci v rámci generálneho riaditeľstva pre vnútorné politiky v máji 2020,

— so zreteľom na štúdiu s názvom Funding women entrepreneurs – How to empower growth (Financovanie podnikateliek – Ako posilniť rast), ktorú uverejnili Poradenské služby InnovFin Európskej investičnej banky v júni 2020,

— so zreteľom na článok 54 rokovacieho poriadku,

— so zreteľom na správu Výboru pre práva žien a rodovú rovnosť (A9-0096/2022),

A. keďže rodová rovnosť je základnou hodnotou a kľúčovým cieľom EÚ, ako aj základným predpokladom toho, aby si ženy a dievčatá mohli v plnej miere uplatňovať ľudské práva, čo je nevyhnutné na posilnenie ich postavenia, na plný rozvoj ich potenciálu a na dosiahnutie udržateľnej a inkluzívnej spoločnosti; keďže diskriminácia na základe pohlavia založená na stereotypoch a nerovnostiach v kombinácii s prierezovou diskrimináciou, okrem iného z dôvodu ich pohlavia, rasy, etnického alebo sociálneho pôvodu alebo zdravotného postihnutia, sexuálnej orientácie, rodovej identity alebo rodového vyjadrenia, má negatívne sociálne a ekonomické dôsledky a ovplyvňuje spôsob, akým ženy zažívajú výzvy, a to aj pri podnikaní a samostatnej zárobkovej činnosti;

B. keďže podnikanie žien podporuje emancipáciu a posilnenie postavenia žien; keďže v období rokov 2014 – 2018 bol medián ročného príjmu podnikateľov na plný úväzok rovnaký pre mužov aj ženy (9); keďže ekonomická nezávislosť a posilnenie postavenia žien sú kľúčové pre realizáciu práv žien a rodovej rovnosti a zahŕňajú schopnosť rovnocenne sa zúčastňovať na trhu práce, prístup k výrobným zdrojom a kontrolu nad nimi, kontrolu nad vlastným časom, životom a telom, sebarealizáciu a zmysluplnú účasť na ekonomickom rozhodovaní na všetkých úrovniach; keďže podpora ekonomickej nezávislosti si vyžaduje podporu podnikania a samostatnej zárobkovej činnosti žien a musí byť sprevádzaná vhodnými opatreniami na zabezpečenie rovnakej účasti žien na trhu práce, rovnakej odmeny za rovnakú prácu alebo prácu rovnakej hodnoty, prístupu k dôstojnej práci a rozdelenia a uznania domácich a opatrovateľských povinností;

C. keďže ženy sú najcennejším a najväčším nevyužitým zdrojom podnikateľského a vodcovského potenciálu v Európe; keďže v rokoch 2014 – 2018 bola pravdepodobnosť, že si ženy v krajinách OECD založia vlastný podnik, dvakrát vyššia ako u žien v EÚ (10); keďže podnikateľky a samostatne zárobkovo činné ženy sú nedostatočne využívaným zdrojom udržateľného hospodárskeho rastu, tvorby pracovných miest a inovačného potenciálu, a keďže podpora tohto zdroja rastu je dôležitým nástrojom na podporu posilnenia ekonomického postavenia a nezávislosti žien; keďže posilnenie ekonomického postavenia žien zvyšuje produktivitu, hospodársku diverzifikáciu a rovnosť príjmov; keďže je potrebné uznávať samostatnú zárobkovú činnosť ako formu práce, ktorá pomáha vytvárať pracovné miesta a znižovať nezamestnanosť; keďže štúdie ukazujú, že ženy majú často iný štýl riadenia a vedenia ako muži a že rodová rozmanitosť v tímoch je pre spoločnosť a hospodárstvo prospešná (11); keďže podpora podnikateliek a samostatne zárobkovo činných žien by tiež posilnila konkurencieschopnosť EÚ, a preto by EÚ a jej členské štáty mali podporovať všetky podnikateľské aktivity, ktoré vytvárajú pracovné miesta a príjmy, a teda pridanú hodnotu pre podniky a spoločnosť;

D. keďže ženy vo vidieckych a znevýhodnených regiónoch častejšie podnikajú a vykonávajú samostatnú zárobkovú činnosť ako ženy v mestských a hospodársky prosperujúcich regiónoch (12); keďže možnosti zamestnania žien vo vidieckych oblastiach EÚ sú horšie ako možnosti zamestnania mužov vo vidieckych oblastiach a žien v mestských oblastiach; keďže podiel samostatne zárobkovo činných žien vo vidieckych oblastiach je o niečo vyšší ako ich podiel v celkových oblastiach; keďže 30 % poľnohospodárskych podnikov v EÚ vedú ženy (13);

E. keďže relatívny nedostatok podnikateliek by sa mal považovať za nevyužitý zdroj inovácie a rozvoja, a to najmä v súvislosti so zelenou a s digitálnou transformáciou Európy a jej hospodárskou obnovou po kríze spôsobenej pandémiou ochorenia COVID-19; keďže kríza spôsobená ochorením COVID-19 neúmerne zasiahla ženy, najmä tie, ktoré pracujú v neistých zamestnaniach, feminizovaných odvetviach a neformálnom hospodárstve, čo malo na ne významný vplyv z hľadiska hospodárstva a zamestnanosti, v dôsledku nárastu opatrovateľských a domácich povinností, obmedzeného prístupu k sexuálnemu a reprodukčnému zdraviu a právam, ako aj rodovo podmieneného násilia a obťažovania; keďže vďaka podpore vstupu väčšieho počtu žien na trh s digitálnymi pracovnými miestami by európske hospodárstvo mohlo zaznamenať nárast HDP o 16 miliárd EUR; keďže zlepšenie rodovej rovnosti a posilnenie podnikania žien sú kľúčom k urýchleniu a posilneniu európskej obnovy;

F. keďže Európska únia zaostáva za USA a Čínou v oblasti rozvoja technológií, napríklad v oblasti umelej inteligencie a technológií blockchainu; keďže v apríli 2021 boli najhodnotnejšími startupmi na svete najmä čínske a americké spoločnosti; keďže Európska únia by mala uznať a podporiť inovačné schopnosti európskych žien v oblasti vývoja technológií;

G. keďže ženy tvoria len 34,4 % samostatne zárobkovo činných osôb v EÚ a 30 % začínajúcich podnikateľov, čo potvrdzuje, že najväčšie rodové rozdiely v podnikateľskej činnosti sa vyskytujú v Európe a Severnej Amerike (14); keďže v EÚ zastávajú ženy len 34 % riadiacich pozícií (15); keďže predchádzajúce skúsenosti na riadiacich pozíciách poskytujú jednotlivcom potrebné zručnosti a sebadôveru na to, aby mohli sami podnikať (16); keďže nedostatočná sociálna ochrana, ako je platená nemocenská, materská, otcovská a rodičovská dovolenka, môže byť problematická pre samostatne zárobkovo činné ženy v niektorých členských štátoch; keďže u samostatne zárobkovo činných žien je vyššia pravdepodobnosť, že sa dostanú do chudoby;

H. keďže založenie a prevádzkovanie podniku je v EÚ zložité kvôli rôznym byrokratickým a administratívnym požiadavkám a postupom, čo je prekážkou pre podporu podnikania väčšieho počtu žien; keďže ženy čelia iným prekážkam v podnikaní ako muži, najmä ekonomickým, legislatívnym a sociálnym; keďže tieto prekážky sú vytvorené na základe rodových stereotypov, ktoré prispievajú k rodovej segregácii vo vzdelávaní, nedostatku špecifickej odbornej prípravy, nižšej úrovni podnikateľského sebavedomia, horšiemu prístupu k informáciám, finančnej a vládnej podpore a menšiemu počtu nástrojov sociálnych a podnikateľských sietí, rodovým predsudkom a ťažkostiam pri zosúlaďovaní pracovného a rodinného života v dôsledku chýbajúcej infraštruktúry starostlivosti, najmä starostlivosti o deti, a v dôsledku stereotypu, že ženy vykonávajú väčšinu opatrovateľských a domácich prác; keďže ženy častejšie ako muži uvádzajú flexibilný pracovný čas ako motiváciu pre podnikanie a samostatnú zárobkovú činnosť (17); keďže podnikanie a samostatná zárobková činnosť žien môže byť tiež cenným nástrojom na zosúladenie pracovného a osobného života; keďže v rokoch 2014 až 2018 malo len 34,5 % žien v EÚ a 37,7 % žien v OECD pocit, že majú potrebné zručnosti a vedomosti na začatie vlastného podnikania; keďže v prípade žien je takmer o 10 % viac pravdepodobné, že uvedú strach zo zlyhania, ako v prípade mužov (18); keďže medzi mužmi a ženami existuje rozdiel vo finančnej gramotnosti; keďže tento rozdiel je pre ženy prekážkou pri získavaní finančných prostriedkov a celkovo im bráni sebavedome sa zúčastňovať na hospodárskych a finančných aktivitách (19);

I. keďže škodlivé štruktúry a stereotypy udržiavajú nerovnosť; keďže tradičné rodové úlohy a stereotypy ešte stále ovplyvňujú rozdelenie práce v domácnosti, vo vzdelávaní, na pracovisku a v spoločnosti; keďže neplatenú starostlivosť a prácu v domácnosti vykonávajú prevažne ženy, čo má vplyv na zamestnanosť a kariérny postup a prispieva k rozdielom v odmeňovaní a dôchodkoch žien a mužov; keďže členské štáty musia urýchlene a riadne transponovať opatrenia na zabezpečenie rovnováhy medzi pracovným a súkromným životom, ako je smernica o rovnováhe medzi pracovným a súkromným životom, a doplniť ich ďalšími opatreniami s cieľom zapojiť viac mužov do neplatenej práce;

J. keďže prístup k sieťam, mentorstvo a podpora podnikateliek ako vzorov sú dôležité pre povzbudenie žien, aby zvážili podnikanie ako kariéru, a pre zvýšenie ekonomického posilnenia žien; keďže rozmanitosť vzorov môže osloviť ženy z rôznych prostredí;

K. keďže niektoré súkromné spoločnosti zahrnuli do svojich stratégií sociálnej zodpovednosti podnikov (CSR) opatrenia, ako je mentorstvo, vytváranie sietí a podpora, na zlepšenie prístupu žien k financiám a technológiám na podporu podnikania žien;

L. keďže zo štatistík vyplýva, že podnikateľky sa pri získavaní finančných prostriedkov a kapitálu stretávajú s väčšími ťažkosťami ako muži; keďže spoločnosti vedené ženami stále predstavujú len veľmi malý podiel príjemcov investícií; keďže v roku 2018 získali zakladajúce tímy zložené výlučne z mužov 93 % celkového kapitálu investovaného do európskych technologických spoločností (20); keďže len 32 % finančných prostriedkov rizikového kapitálu bolo pridelených spoločnostiam, ktoré mali aspoň jednu ženu vo výkonnej funkcii (21); keďže inovácie žien sú menej často identifikované a uznávané ako inovácie a sľubné nápady; keďže napriek nižšej finančnej podpore pre podniky vedené ženami v regióne strednej a východnej Európy je kapitálová produktivita týchto podnikov o 96 % vyššia ako v prípade podnikov založených mužmi (22);

M. keďže z údajov vyplýva, že podnikateľky vykazujú vyššie príjmy aj napriek tomu, že dostávajú nižšiu finančnú podporu;

N. keďže len 10 % podnikateľských anjelov v Európe tvoria ženy (23) a ženy sú obzvlášť nedostatočne zastúpené medzi investormi súkromného kapitálu v oblasti digitalizácie; keďže len 10 % všetkých vedúcich pozícií v spoločnostiach súkromného kapitálu a spoločnostiach rizikového kapitálu na celom svete (24) zastávajú ženy; keďže z niekoľkých štúdií vyplýva, že investiční manažéri majú tendenciu poskytovať kapitál a zamestnávať tých, ktorí sú im podobní, čím sú ženy a najmä tie, ktoré pochádzajú z rôznych prostredí a čelia prierezovej diskriminácii, okrem iného aj z dôvodu ich rasového, etnického alebo sociálno-ekonomického pôvodu, jednoznačne znevýhodnené; keďže v prípade spoločností rizikového kapitálu so ženami partnerkami je dvakrát až trikrát vyššia pravdepodobnosť, že budú investovať do podnikov vedených ženami (25); keďže nedostatok žien v rozhodovacích funkciách v spoločnostiach rizikového kapitálu je jedným z hlavných zdrojov pretrvávajúceho nedostatku finančných prostriedkov pre podniky riadené ženami v EÚ (26); keďže ďalšou hlavnou príčinou pretrvávajúceho nedostatku finančných prostriedkov pre podniky riadené ženami v EÚ je skutočnosť, že ženy sa menej ako muži usilujú o externé financovanie, ako sú bankové úvery, rizikový kapitál alebo financovanie zo štátnych programov, a namiesto toho sa uchyľujú k samofinancovaniu prostredníctvom osobných úspor alebo finančných prostriedkov od rodinných príslušníkov (27); keďže vykonávanie opatrení na dosiahnutie spravodlivého zastúpenia žien a rozvoj rodovo vyváženého finančného ekosystému, vytvorenie priaznivejšieho prostredia na úrovni EÚ a poskytnutie dostatočných rozpočtových zdrojov je základom pre vytvorenie potrebných podmienok financovania a nevyhnutnej siete investorov z radov žien, aby podniky vedené ženami prosperovali;

O. keďže šesť členských štátov zriadilo 11 súkromných fondov s cieľom odstrániť nedostatky vo financovaní podnikateliek a tieto fondy uplatňujú v rámci svojich kritérií investovania rodové hľadisko, ktoré podporuje rozmanitosť; keďže niektoré z týchto fondov získali vnútroštátnu alebo európsku podporu, čo dokazuje významnú úlohu, ktorú zohrávajú verejné politiky pri podpore podnikania (28);

P. keďže je zložité účinne merať podnikanie v EÚ;

Q. keďže menej ako 8 % generálnych riaditeľov špičkových spoločností sú ženy;

R. keďže v roku 2018 tvorili muži 59 % vedcov a inžinierov v EÚ a ženy len 41 %, čo predstavuje 18 % rozdiel (29); keďže sociálne normy, stereotypy, kultúrne odrádzanie a rodovo podmienené očakávania týkajúce sa voľby povolania, ktoré sú často posilňované prostredníctvom obsahu vzdelávania a učebných osnov, sú dvoma hlavnými faktormi rodovej segregácie vo vysokoškolskom vzdelávaní a na trhu práce;

S. keďže pre Európu je veľmi dôležité, aby bol medzi podnikateľmi rovnaký počet žien a mužov, čím sa zabezpečí diverzifikácia obsahu a produktov; keďže v rokoch 2014 až 2018 mali startupy vedené ženami rovnakú pravdepodobnosť, že ponúknu nové produkty a služby, ako podniky vedené mužmi v EÚ (30), čo dokazuje, že ženy a muži musia byť vnímaní ako rovnako úspešní v oblasti inovácií; keďže podpora väčšieho počtu žien v podnikaní môže zlepšiť kvalitu a rozmanitosť inovácií, produktov a služieb;

T. keďže Európska sieť vyslankýň pre podnikanie žien doteraz zorganizovala viac ako 650 národných stretnutí a oslovila viac ako 61 000 budúcich podnikateliek; keďže jej vyslankyne podporili vznik viac ako 250 nových podnikov vedených ženami, ako aj niekoľkých ďalších klubov na vytváranie sietí a podporu podnikania určených pre ženy (31);

U. keďže v roku 2020 bolo viac ľudí, ktorí poznali niekoho, kto prestal podnikať, ako tých, ktorí poznali niekoho, kto podnikať začal (32), čo pripomína, že je dôležité pestovať úrodnú pôdu pre každý druh podnikania a zostať v spojení s inými ekonomikami, naďalej pozorne sledovať nové príležitosti a zabezpečiť pracovné miesta budúcnosti;

V. keďže rozdiel v odmeňovaní žien a mužov v EÚ je 14,1 % a za posledné desaťročie sa zmenil len minimálne; keďže 24 % rozdielu v odmeňovaní žien a mužov súvisí s nadmerným zastúpením žien v relatívne nízko platených odvetviach, ako je starostlivosť, zdravotníctvo a vzdelávanie;

W. keďže podnikanie si vyžaduje znalosti a zručnosti; keďže zvyšovanie dosiahnutého vzdelania žien a dievčat prispieva k posilneniu ich hospodárskeho postavenia a inkluzívnejšiemu hospodárskemu rastu; keďže celoživotné vzdelávanie, zvyšovanie úrovne zručností a rekvalifikácia, najmä s cieľom udržať krok s rýchlou technologickou a digitálnou transformáciou, zvyšujú ich pracovné príležitosti a sú dôležité pre zdravie, pohodu a kvalitu života žien a dievčat;

X. keďže podnikanie by malo byť prístupné pre všetky ženy vrátane žien so zdravotným postihnutím, starších žien a žien s menšinovým rasovým alebo etnickým pôvodom; keďže pre ženy so zdravotným postihnutím môže byť ťažšie začať s vlastným podnikaním; keďže podnikanie starších žien sa nepodporuje, hoci by sa malo považovať za cenný a nevyužitý potenciál pre hospodársky rast; keďže podpora podnikania u migrantiek môže ponúknuť veľké príležitosti na ich začlenenie do trhu práce a podporiť ich ekonomickú nezávislosť a posilniť ich postavenie;

Programy, vzdelávanie a budovanie kompetencií v oblasti podnikania

1. zdôrazňuje, že podnikanie žien prispieva k zvyšovaniu ich ekonomickej nezávislosti a posilňovaniu ich postavenia, čo je základným predpokladom na dosiahnutie rodovej rovnosti v spoločnosti a malo by sa podporovať a presadzovať v celej EÚ; konštatuje, že ekonomická nezávislosť žien posilňuje ich rovnocennú účasť na trhu práce, ponúka kontrolu nad výrobnými zdrojmi a zvýšenú účasť na hospodárskom rozhodovaní na všetkých úrovniach, ako aj ekonomické posilnenie a sebaurčenie, čo má zásadný význam pre realizáciu práv žien a rodovej rovnosti; zdôrazňuje, že každá žena, ktorá sa chce venovať podnikateľskej činnosti, by mala byť k tomuto kroku povzbudzovaná, pretože podnikanie vytvára pracovné miesta a príjmy, a tým aj pridanú hodnotu pre podnik a celú spoločnosť; vyzýva Komisiu, aby zintenzívnila svoje úsilie o zvýšenie miery zamestnanosti žien v Európe a uľahčila ich prístup na trh práce, napríklad poskytnutím väčšieho množstva stimulov na podporu podnikania žien; víta návrh Komisie na smernicu o transparentnosti odmeňovania;

2. vyjadruje poľutovanie nad skutočnosťou, že ženy nezakladajú podniky a nevenujú sa podnikateľskej činnosti v rovnakom rozsahu ako muži; naliehavo žiada členské štáty, aby zaviedli reformy priaznivé pre podnikanie s cieľom podporiť rovnosť a zvýšiť podnikanie žien; žiada, aby sa na úrovni EÚ dôkladne preskúmali potreby a účasť žien na trhu práce, ako aj horizontálna a vertikálna segregácia na trhu práce;

3. víta iniciatívy Komisie, ako sú Women TechEU a program Európskej rady pre inovácie Women Leadership, a vytvorenie rôznych európskych sietí pre podnikateľky; naliehavo vyzýva Komisiu a členské štáty, aby aktívnejšie podporovali tieto iniciatívy, pričom sa zamerajú na potenciál EÚ pre udržateľný rast, a aby podporovali úspechy podnikateliek v celej ich rozmanitosti; nabáda Komisiu, aby posilnila siete zamerané na podnikanie žien na európskej úrovni s cieľom podporiť inovácie a spoluprácu medzi vnútroštátnymi sieťami, sieťami EÚ a medzinárodnými sieťami; konštatuje, že ďalšia cezhraničná spolupráca medzi podnikateľkami môže posilniť vnútorný trh Európskej únie;

4. vyzýva Komisiu a členské štáty, aby do svojich iniciatív zahrnuli verejno-súkromné partnerstvá, pretože súkromné spoločnosti môžu zohrávať cennú úlohu ako poradcovia a poskytovať podnikateľkám relevantné a špecializované zručnosti; naliehavo žiada Komisiu, aby uľahčila celoeurópske vytváranie sietí podnikateliek a podporovala ich spoluprácu; vyzýva Komisiu, aby realizovala programy, ktoré podporia tvorivosť v oblasti inovácií, zabezpečia podnikanie na trhu práce a zabezpečia, aby ženy mohli priniesť spoločnosti pridanú hodnotu;

5. zdôrazňuje, že mentorské vzťahy medzi skúsenými a začínajúcimi podnikateľkami môžu byť prospešné pre obe strany a pomôcť zvýšiť informovanosť o podnikaní, prekonať pochybnosti o vstupe do podnikateľského sektora a podporiť výmenu informácií a rád medzi podnikateľkami;

6. zdôrazňuje potrebu a dôležitosť uznania a podpory podnikateliek a investoriek ako vzorov a mentorov a zabezpečenia toho, aby tieto vzory predstavovali ženy v celej ich rozmanitosti; v tejto súvislosti pripomína Cenu EÚ pre ženy inovátorky v roku 2021 a Európsku sieť vyslankýň pre podnikanie žien, ktorá podporuje ženy v tom, aby zvážili podnikanie ako svoju kariéru; vyzýva Európsku komisiu, aby vyzdvihla významné podnikateľky a investorky ako vzory tým, že spustí celoeurópsku kampaň na zvýšenie informovanosti o potenciáli podnikania zameranú prevažne na ženy a vypracuje prípadové štúdie podnikateliek;

7. vyzýva Komisiu, aby v spolupráci s členskými štátmi vypracovala stratégiu na zabezpečenie zmysluplného zastúpenia všetkých žien z rôznych prostredí na rozhodovacích pozíciách spolu s konkrétnymi opatreniami a politikami na podporu posilnenia ich ekonomického postavenia; žiada, aby sa zabezpečilo, že všetky opatrenia pre podnikanie žien budú zahŕňať prierezovú perspektívu s cieľom zabezpečiť, aby všetky ženy dostali príslušnú pomoc a podporu a aby sa na žiadnu ženu nezabudlo;

8. víta verejné a súkromné programy podnikania žien v členských štátoch, ktoré zahŕňajú aspekty vytvárania sietí, mentorstva, odbornej prípravy, koučingu a poradenských služieb a odborné poradenstvo v právnych a daňových otázkach s cieľom poskytovať podnikateľkám podporu a poradenstvo a presadzovať ich ekonomickú nezávislosť; konštatuje, že verejne dostupné správy a svedectvá v siedmich členských štátoch naznačujú pozitívny vplyv týchto programov; naliehavo vyzýva Komisiu a inštitút EIGE, aby zozbierali údaje rozčlenené podľa pohlavia zo všetkých členských štátov a zanalyzovali vplyv programov zameraných na podnikanie žien; vyzýva Komisiu a členské štáty, aby si vymieňali najlepšie postupy na posilnenie a zvýšenie podielu podnikateliek a samostatne zárobkovo činných žien v rámci EÚ; vyzýva členské štáty, aby podporovali dobre vypracovanú stratégiu odbornej prípravy s cieľom poskytovať rôzne úrovne odbornej prípravy, od zvyšovania povedomia a informovanosti až po špecializovanú a pokročilú odbornú prípravu, a aby uznali rôzne príležitosti a obmedzenia špecifického podnikateľského prostredia a širokú škálu charakteristík a potrieb podnikateliek s osobitným zreteľom na rovnováhu medzi pracovným a súkromným životom; zdôrazňuje potrebu jednotných kontaktných miest, ktoré ponúkajú napr. kurzy a školenia v rámci širokej škály odborov, napr. účtovníctva a marketingu pre podnikateľov s malými alebo žiadnymi skúsenosťami alebo kvalifikáciou; poznamenáva, že táto iniciatíva môže povzbudiť viac žien, aby začali podnikať;

9. vyzýva Komisiu a inštitút EIGE, aby sprístupnili aktuálne a porovnateľné štatistiky na účely analýzy hospodárskeho významu podnikateľov a samostatne zárobkovo činných osôb a rôznych kategórií podnikateľov a samostatne zárobkovo činných osôb v závislosti od odvetvia a rodu s cieľom určiť podiel podnikateliek a samostatne zárobkovo činných žien; opätovne vyzýva Komisiu a členské štáty, aby zlepšili zber údajov, štatistík, výskumu a analýz rozčlenených podľa pohlavia, najmä pokiaľ ide o účasť žien na trhu práce a v oblastiach, ako je neformálne zamestnanie, podnikanie, prístup k financovaniu a službám zdravotnej starostlivosti, neplatená práca, chudoba a vplyv systémov sociálnej ochrany; pripomína úlohu inštitútu EIGE v tomto smere a vyzýva Komisiu, aby tieto údaje využívala na účinné vykonávanie hodnotení vplyvu jej politík a programov na rodovú rovnosť, ako aj politík a programov iných agentúr a inštitúcií EÚ;

10. vyzýva najmä na väčšiu propagáciu a zvyšovanie povedomia o predmetoch STEM, digitálnom vzdelávaní a finančnej gramotnosti zameranú na ženy s cieľom bojovať proti prevládajúcim stereotypom vo vzdelávaní, odbornej príprave, školských osnovách a kariérnom poradenstve; žiada, aby sa zabezpečilo, že do týchto odvetví vstúpi viac žien, čo by umožnilo rozmanitejšie štýly riadenia a vedenia, ktoré by priniesli pridanú hodnotu týmto odvetviam a prispeli k ich rozvoju; zdôrazňuje, že je dôležité rozšíriť obzor podnikania žien tak, aby zahŕňal viac odvetví ako len STEM a IT, a podporovať rôzne formy podnikania; vyzýva Komisiu a členské štáty, aby zaviedli opatrenia na zlepšenie diverzifikácie podnikania a na podporu sociálnych a kolektívnych foriem podnikania žien; víta osobitnú odbornú prípravu, výskum a štúdie v oblasti podnikania; zdôrazňuje význam podpory vzdelávania a kariéry v oblasti financií pre ženy s cieľom podporiť rozvoj spoľahlivej siete investorov a zároveň zdôrazňuje, že je potrebné posilniť postavenie žien, aby boli ekonomicky nezávislé a prosperovali ako podnikateľky;

11. vyjadruje poľutovanie nad skutočnosťou, že ženy sú nedostatočne zastúpené na vedúcich pozíciách, a zdôrazňuje potrebu podporovať rovnosť medzi mužmi a ženami na všetkých úrovniach rozhodovania v oblasti podnikania a riadenia; vyzýva na urýchlené prerokovanie smernice o zastúpení žien vo vrcholových orgánoch; zdôrazňuje, že je potrebné viac a lepšie informovať o podnikaní ako atraktívnej kariérnej možnosti pre mladé ženy v školách, ako aj pre ženy mimo pracovného trhu, ktoré uvažujú, že začnú pracovať alebo sa vrátia do zamestnania; vyzýva Komisiu, aby podporovala programy na podporu podnikania pre starších ľudí, a poznamenáva, že to môže osloviť ženy, ktoré sú mimo trhu práce; zdôrazňuje, že je potrebné podporovať politiky na stimuláciu rýchlo rastúcich podnikov, ako aj rast a rozvoj stredných a väčších podnikov, s cieľom zabezpečiť, aby sa viac žien stalo podnikateľkami a podporovať udržateľný rast; vyzýva členské štáty a Komisiu, aby ďalej zvyšovali informovanosť o podporných politikách medzi podnikateľkami a aby znížili byrokratické a administratívne prekážky prístupu k programom zameraným na podporu podnikania; víta úsilie o podporu zo strany odborníkov a konzultantov, ktorí ako mentori môžu posilniť sebadôveru podnikateliek a sprevádzať ich všetkými fázami podnikateľského procesu, pričom treba zohľadniť všetky súvisiace aspekty vrátane otázok týkajúcich sa legislatívy, daní, administratívy, ekonomiky a účtovníctva, ako aj právnych, formálnych, pracovných otázok a otázok výberu zamestnancov;

12. poukazuje na to, že je potrebné uznať podnikateľský potenciál žien vo všetkých odvetviach a oblastiach vzdelávania vrátane tých, v ktorých dominujú ženy, ako napríklad v zdravotníctve a učiteľstve; zdôrazňuje potrebu zabezpečiť príležitosti na ďalšiu odbornú prípravu a rekvalifikáciu zamestnancov a osôb prechádzajúcich zo zamestnania na samostatnú zárobkovú činnosť; vyzýva Komisiu, aby podporovala celoživotné vzdelávanie pre všetkých; zdôrazňuje, že podnikateľský rozmer sa musí uznať aj vo všetkých programoch pre mládež na európskej úrovni; nabáda členské štáty a regionálne a miestne orgány, aby investovali do programov rekvalifikácie a zlepšenia zručností zameraných na samostatne zárobkovo činné ženy a podnikateľky s osobitným dôrazom na rekvalifikáciu v oblasti finančnej gramotnosti;

Prístup ku kapitálu

13. zdôrazňuje potrebu uznať podnikanie a samostatnú zárobkovú činnosť žien ako výnosné investície a zdroje hospodárskeho rastu a tvorby pracovných miest;

14. vyzýva členské štáty a Komisiu, aby zvýšili informovanosť a aby podnikateľkám a samostatne zárobkovo činným ženám uľahčili prístup k finančným prostriedkom vrátane alternatívnych foriem financovania a aby zabezpečili, že finančné prostriedky budú dostupné a dostanú sa k nim; uvádza, že podnikateľky častejšie využívajú alternatívne zdroje, ako sú hromadné financovanie založené na požičiavaní a platformy financovania; konštatuje, že v niektorých prípadoch sa ukázalo, že mikroúvery úspešne motivujú viac žien, aby začali podnikať; uznáva vplyv politík financovania a pozitívny vplyv, ktorý môžu mať na ženy; nabáda členské štáty a regionálne a miestne orgány, aby využili existujúce európske štrukturálne fondy a zamerali sa na podnikateľky a samostatne zárobkovo činné ženy a podporovali ich; naliehavo vyzýva Komisiu, aby zriadila európsku sieť investorov zohľadňujúcich rodové hľadisko; domnieva sa, že takáto sieť bude môcť spoločnostiam vedeným ženami poskytovať relevantné kontakty, siete a možnosti financovania; zdôrazňuje potrebu kampaní na zvyšovanie povedomia a informačných kampaní o súčasných a budúcich možnostiach financovania EÚ pre podnikateľky s cieľom poskytnúť cielenú podporu majiteľkám podnikov a podnikateľkám a zvýšiť viditeľnosť žien vo vedúcich pozíciách, aby mohli byť silnejším vzorom a prelomiť súčasné stereotypy; naliehavo žiada Komisiu, aby vypracovala akčný plán pre podnikanie žien ako súčasť iniciatívy Small Business Act a aby v rámci neho zorganizovala celoeurópske podujatie zamerané na podnikanie, inovácie a investície, na ktorom by sa stretli vedci, podnikatelia, startupy a predovšetkým investori súkromného kapitálu s cieľom podporiť nové podnikateľské príležitosti pre ženy;

15. víta úsilie špecializovaných súkromných investičných fondov, ktoré vo svojich posúdeniach investičných potrieb zohľadňujú rodové kritériá s cieľom riešiť nedostatočné financovanie podnikov vedených ženami; vyzýva Komisiu, aby podporovala programy spoluinvestovania s fondmi rizikového kapitálu a podnikateľskými anjelmi s investičným zameraním na ženy a mentorské programy pre podnikateľky; domnieva sa, že by to bolo silné opatrenie na podporu ekosystému od základov;

16. víta verejné a súkromné fondy, ktoré uplatňujú politiky rodovej rovnosti, rozmanitosti a začleňovania; v tejto súvislosti poukazuje na iniciatívu zameranú na podporu rozmanitosti, ktorá je prvou iniciatívou na svete, v rámci ktorej sa súkromné fondy zaviazali merať a sledovať zastúpenie žien a mužov a každoročne a verejne informovať o svojich zisteniach;

17. zdôrazňuje dôležitú úlohu mikroúverov pri zlepšovaní finančného začlenenia žien prekonaním trhových a sociálnych prekážok na finančných trhoch; konštatuje, že výhodou mikrofinancovania je, že ponúka ženám – podnikateľkám možnosť získať silné stimuly na vytvorenie udržateľného podniku, keďže musia splácať pôžičku, a že tento nástroj je navrhnutý špeciálne pre potreby ľudí, ktorí majú problémy dostať sa k bežným úverom;

18. vyzýva Komisiu a členské štáty, aby systematicky sledovali a monitorovali údaje rozčlenené podľa pohlavia v celej Únii a tak zabezpečili vysoko kvalitné údaje o európskych a vnútroštátnych programoch financovania; pripomína tiež, že je dôležité zhromažďovať údaje o rovnosti, aby bolo možné získať informácie o vzájomne sa prelínajúcich skúsenostiach s diskrimináciou, a zdôrazňuje, že by to mohlo slúžiť ako základ pre prijímanie informovanejších politických rozhodnutí v budúcnosti a pre posilnenie ekonomickej nezávislosti žien; konštatuje, že pri tvorbe politík v oblasti podnikania a MSP je potrebné uznať podnikateľský rozmer žien, aby sa zabezpečil primeraný politický rámec, ktorý by podporoval väčšiu mieru podnikania žien a viac inovácií na základe rozmanitosti;

Lepší rámec pre podnikateľky

19. vyzýva členské štáty, aby vykonali odporúčanie Rady z roku 2019 o zabezpečení účinného prístupu k systémom sociálnej ochrany a nárokom vrátane dôchodkov a dovoleniek pre všetky samostatne zárobkovo činné osoby a aby uplatňovali všetky zásady stanovené v Európskom pilieri sociálnych práv ako spôsob, ako zabezpečiť nediskrimináciu a podporu rodovej rovnosti;

20. vyzýva členské štáty a Komisiu, aby vo všetkých fázach procesu navrhovania podporných opatrení pre ženy podnikateľky zaviedli uplatňovanie hľadiska rodovej rovnosti a aby konzultovali s rôznorodou skupinou potenciálnych a súčasných podnikateliek s cieľom zabezpečiť, aby tieto podporné opatrenia boli zosúladené a zodpovedali ich očakávaniam a potrebám;

21. zdôrazňuje potrebu odstrániť administratívne prekážky brániace v podnikaní a tým pre ženy vrátane prisťahovalkýň zatraktívniť podnikanie a samostatnú zárobkovú činnosť; vyzýva členské štáty, aby zvážili vypracovanie štandardizovaných administratívnych balíkov, ktorými sa podnikatelia budú riadiť v raných štádiách podnikania; domnieva sa, že to zníži administratívnu záťaž pri interakcii s miestnymi orgánmi, ako sú daňové orgány, miestne samosprávy a podobne;

22. zdôrazňuje potrebu rozvíjať európsky inovačný ekosystém s cieľom umožniť väčšiemu počtu žien vytvárať udržateľné a ziskové podniky a inovácie, aby sa tým posilnila konkurencieschopnosť EÚ, hospodársky rast a tvorba pracovných miest;

23. vyzýva Komisiu, aby bezodkladne vykonala opatrenia stanovené v oznámení o lepšej právnej regulácii, ako aj v stratégii pre MSP;

24. zdôrazňuje potrebu usmernení a zjednodušených formulárov, postupov a procesov, ktoré by pomohli samostatne zárobkovo činným ženám orientovať sa v regulačnom prostredí, napríklad pri exporte; konštatuje, že najmä mikropodniky a MSP už teraz zápasia s nedostatkom zdrojov na orientáciu a zvládanie povinností dodržiavania predpisov v členských štátoch; vyzýva Komisiu a členské štáty, aby zhodnotili a v prípade potreby zlepšili usmernenia a administratívu;

25. víta program Komisie pre lepšiu právnu reguláciu; je presvedčený, že ochota Komisie zaviesť prístup zásady rovnováhy záťaže je dôležitým krokom k minimalizácii administratívnej záťaže podnikov vrátane startupov a MSP, čím sa pre ženy zatraktívni podnikanie alebo samostatná zárobková činnosť;

26. vyzýva členské štáty, aby zvážili posilnenie daňových stimulov alebo flexibilných daňových štruktúr s cieľom zlepšiť rámcové podmienky pre podnikanie a samostatnú zárobkovú činnosť; poukazuje na príklad zdaňovania podnikateľov v ich počiatočných fázach, keď zdanenie iba príjmov alebo odklad platenia daní s cieľom zabezpečiť kapitál môže pre ženy zatraktívniť podnikanie alebo samostatnú zárobkovú činnosť;

27. zdôrazňuje význam rovnováhy medzi pracovným a súkromným životom a kvalitných a cenovo dostupných sociálnych služieb ako predpokladov pre podnikateľky a samostatne zárobkovo činné ženy; uznáva, že podnikanie a samostatná zárobková činnosť žien prinášajú flexibilitu, ktorá umožňuje dosiahnuť lepšiu rovnováhu medzi pracovným a súkromným životom; uznáva, že je dôležité umožniť rovnaké rozdelenie domácich a opatrovateľských povinností s cieľom dosiahnuť rovnováhu medzi pracovným a súkromným životom, ktorá je potrebná na to, aby sa ženy mohli zapojiť do podnikania a samostatnej zárobkovej činnosti; vyzýva Komisiu a členské štáty, aby zabezpečili lepšiu rovnováhu medzi pracovným a súkromným životom prostredníctvom lepšej materskej, otcovskej, rodičovskej a opatrovateľskej dovolenky, pružného pracovného času a zariadení starostlivosti o deti na pracovisku a podporou práce na diaľku; zdôrazňuje, že pracovný čas a pracovné modely vo vidieckych oblastiach sa výrazne líšia od tých v mestských oblastiach a že je dôležité ponúknuť starostlivosť o deti prispôsobenú špecifickým potrebám žien v rôznych oblastiach; vyzýva členské štáty a regionálne a miestne orgány, aby podporovali sociálne rámce, napríklad pre starších ľudí, závislé osoby, a aby poskytovali flexibilnejšie ustanovenia o starostlivosti o deti a možnosti rodičovskej dovolenky, pretože sú nevyhnutné na podporu a umožnenie podnikania väčšiemu počtu žien; vyzýva členské štáty, aby realizovali barcelonské ciele a zabezpečili pokrytie týchto potrieb prostredníctvom investícií do prístupných a cenovo dostupných vysokokvalitných služieb starostlivosti a modernizovali ich, aby si ženy nemuseli vyberať medzi rodinou a účasťou na trhu práce; zdôrazňuje, že ďalšie umožnenie a zlepšenie možností žien začať podnikať môže zohrávať dôležitú úlohu pri odstraňovaní rozdielov v odmeňovaní žien a mužov v členských štátoch; víta opatrenia, ktoré už niektoré členské štáty v tejto oblasti prijali, a naliehavo ich žiada, aby zabezpečili prístup ku kvalitným službám starostlivosti o deti a dlhodobej starostlivosti, aby podporovali prístup samostatne zárobkovo činných osôb a aby urýchlene a v plnom rozsahu transponovali a vykonávali smernicu o rovnováhe medzi pracovným a súkromným životom, a vyzýva Komisiu, aby ju účinne monitorovala; uznáva národné rozdiely v sociálnych politikách a pri dodržiavaní subsidiarity; zdôrazňuje, že je v záujme členských štátov podporovať pracovné modely priaznivé pre rodinu;

28. je znepokojený tým, že Dvor audítorov vo svojej osobitnej správe č. 10/21 o uplatňovaní hľadiska rodovej rovnosti v rozpočte EÚ zistil, že Komisia primerane neuplatňovala hľadisko rodovej rovnosti a nedostatočne využívala údaje a ukazovatele rozčlenené podľa pohlavia; vyzýva Komisiu, aby zaviedla rodovo responzívne rozpočtovanie s cieľom zabezpečiť, aby ženy a muži mali rovnaký úžitok z verejných výdavkov, a to aj v rámci nástroja Next Generation EU a všetkých opatrení na oživenie hospodárstva;

o

o o

29. poveruje svoju predsedníčku, aby postúpila toto uznesenie Rade a Komisii.

(1) Ú. v. EÚ C 11, 12.1.2018, s. 35.

(2) Ú. v. EÚ C 66, 21.2.2018, s. 44.

(3) Ú. v. EÚ C 346, 27.9.2018, s. 6.

(4) Ú. v. EÚ C 390, 18.11.2019, s. 28.

(5) Ú. v. EÚ C 456, 10.11.2021, s. 232.

(6) Ú. v. EÚ C 456, 10.11.2021, s. 191.

(7) Ú. v. EÚ C 456, 10.11.2021, s. 208.

(8) Ú. v. EÚ C 67, 8.2.2022, s. 137.

(9) OECD, The Missing Entrepreneurs – Policies for Inclusive Entrepreneurship (Nedostatok podnikateľov 2019: Politiky pre inkluzívne podnikanie), OECD Publishing, Paríž, 2019.

(10) OECD, The Missing Entrepreneurs – Policies for Inclusive Entrepreneurship, (Nedostatok podnikateľov 2019: Politiky pre inkluzívne podnikanie), OECD Publishing, Paríž, 2019.

(11) Bajcar, B. a Babiak, J., Gender Differences in Leadership Styles: Who Leads more Destructively? (Rodové rozdiely v štýloch vedenia: Kto vedie viac deštruktívne?), 34. konferencia IBIMA, Madrid, november 2019. https://www.researchgate.net/publication/337534934_Gender_Differences_in_Leadership_Styles_Who_Leads_more_Destructively.

(12) Tematická sekcia Európskeho parlamentu pre práva občanov a ústavné veci, The professional status of rural women in the EU (Postavenie vidieckych žien v zamestnaní v EÚ), Brusel, máj 2019. https://www.europarl.europa.eu/RegData/etudes/STUD/2019/608868/IPOL_STU(2019)608868_EN.pdf.

(13) Tamtiež.

(14) Globálny monitor súkromného podnikania, Women’s Entrepreneurship 2020/21: Thriving Through Crisis (Podnikanie žien 2020/21: Prosperovať napriek kríze), Londýn, 2021, https://gemconsortium.org/report/gem-202021-womens-entrepreneurship-report-thriving-through-crisis.

(15) Eurostat, Women in Management (Ženy v manažmente), Úrad pre vydávanie publikácií Európskej únie, Luxemburg, 2020.

(16) Foss, L., Henry, C., Ahl, H. a Mikalsen, G., Women’s entrepreneurship policy research: a 30-year review of the evidence (Výskum politiky podnikania žien: 30-ročný prehľad dôkazov), Small Business Economics, 53(2), s. 409 – 429.

(17) OECD, The Missing Entrepreneurs – Policies for Inclusive Entrepreneurship, (Nedostatok podnikateľov 2019: Politiky pre inkluzívne podnikanie), OECD Publishing, Paríž, 2019.

(18) Tamtiež.

(19) OECD, OECD/INFE 2020 International Survey of Adult Financial Literacy (Medzinárodný prieskum finančnej gramotnosti dospelých), OECD Publishing, Paríž, 2020.

(20) Skonieczna, A., a Castellano, L., Gender Smart Financing. Investing In and With Women: Opportunities for Europe (Rodovo vyvážené financovanie – Investovanie do žien a so ženami: príležitosti pre Európu), European Economy Discussion Papers, č. 129, Úrad pre vydávanie publikácií Európskej únie, Luxemburg, júl 2020.

(21) Európska komisia a Európska investičná banka, Funding women entrepreneurs: How to empower growth (Financovanie podnikateliek: ako posilniť rast), 2018.

(22) Women in VC, Experior Venture Fund and Unvconventional, Funding in the CEE Region Through the Lens of Gender Diversity and Positive Impact, 2021.

(23) EBAN, Statistics Compendium – European Early Stage Market Statistics, EBAN, Brusel, 2019.

(24) Medzinárodná finančná korporácia, Moving Towards Gender Balance in Private Equity and Venture Capital (Smerovanie k rodovej rovnováhe v oblasti súkromného a rizikového kapitálu), Medzinárodná finančná korporácia, Washington, 2019.

(25) Women in VC, Experior Venture Fund and Unvconventional, Funding in the CEE Region Through the Lens of Gender Diversity and Positive Impact (Financovanie v regióne strednej a východnej Európy z hľadiska rodovej rozmanitosti a pozitívneho vplyvu), 2021.

(26) Európska komisia, Gender Smart Financing. Investing In and With Women: Opportunities for Europe (Rodovo vyvážené financovanie – Investovanie do žien a so ženami: príležitosti pre Európu), Úrad pre vydávanie publikácií Európskej únie, Luxemburg, 2020.

(27) OECD, The Missing Entrepreneurs – Policies for Inclusive Entrepreneurship, (Nedostatok podnikateľov 2021: Politiky pre inkluzívne podnikanie), OECD Publishing, Paríž, 2019.

(28) Eurofound, Female entrepreneurship: Public and private funding (Podnikanie žien: Verejné a súkromné financovanie), Úrad pre vydávanie publikácií Európskej únie, Luxemburg, 2019.

(29) Eurostat, Women in science and technology (Ženy vo vede a technike), Products Eurostat News, 2. októbra 2020.

(30) OECD, The Missing Entrepreneurs – Policies for Inclusive Entrepreneurship (Nedostatok podnikateľov 2019: Politiky pre inkluzívne podnikanie), OECD Publishing, Paríž, 2019.

(31) https://ec.europa.eu/growth/smes/supporting-entrepreneurship/women-entrepreneurs/support-tools-and-networks-women_en

(32) Globálny monitor súkromného podnikania, 2021/2022 Global Report – Opportunity Amid Disruption (Globálna správa – Príležitosť uprostred rozvratu), GEM, Londýn, 2022, https://www.gemconsortium.org/reports/latest-global-report.